《梅花百咏 其二十八 动直》
明代·李江

谁把冰壶挂玉枝，倚天吹笛夜云时。看来有景堪同赏，听到无声只自知。

万物两间皆定体，三阳一气本无私。主人长挹春风坐，谁肯令人问是谁。

作者简介：李江，字朝宗，号亦山。开平人。明孝宗弘治五年（一四九二）举人。任广西梧州推官，以文章忤当道，罢归。有《亦山先生遗稿》四卷。清道光《肇庆府志》卷一八、民国《开平县志》卷三二有传。李江诗，以李文约藏清道光十五年刊本《亦山先生遗稿》为底本。